येँ (नपालभाषा टाइम्स)/ नेपालभाषा टाइम्स न्हिपाैयात फाेनिज राष्ट्रिय पत्रकारिता सम्मान लःल्हाःगु दु । प्रदेश नं १ या राजधानी विराटनगरय् जूगु नेपाल आदिवासी जनजाति पत्रकार महासंघया २४ क्वःगु स्थापना दिवसया हना ज्याझ्वलय् संघीय मामिला व सामान्य प्रशासनमन्त्री अमनलाल माेदीं सम्मान लःल्हाःगु खः । मांभासं निरन्तर पत्रिका पिथनाः आदिवासी जनजातिया सः तयावयाच्वंगुलिं थुगु सम्मान बिउगु खः । मन्त्री माेदी हनापाै लःल्हानादीगु खःसा फाेनिजया नायः गजुर्धन राइं नीन्याद्वः दांया चेक लःल्हानादीगु खः ।
ज्याझ्वलय् दिलिप थापामगरयात फाेनिज राष्ट्रिय पत्रकारिता सम्मान, किसन राई (मरणोपरान्त), देव पचभैया मगर, जीवन लामा व उन्नति चौधरीयात फोनिज राष्ट्रिय पत्रकारिता पुरस्कार लःल्हाःगु खः । अथेहे विदुर खवास, सुजाता लिम्वुयात फाेनिज प्रदेश १ पाखें पहिचान पत्रकारीता पुरस्कार लःल्हागु खः । ज्याझ्वलय् मन्त्री माेदीं फाेनिजया स्थापना दिवसया लसताय् पिथंगु सफू नं विमाेचन याःगु खः । सफुलिइ पत्रकार महासंघया नायः सत्यनारायण बहादुर श्रेष्ठयात कयाः थीथी लेखत नं दुथ्याकातःगु दु ।
ज्याझ्वलय् न्ववानादिसें फाेनिजया केन्द्रीय नायः राईं नेपाल पत्रकार महासंघं शुद्धीकरण अभियान न्ह्याकेगु नामय् आदिवासी जनजाति पत्रकार जूगु कारणं जक नं महासंघया दुजः मदेयेकूगु धयागु खँ वयाच्वंगुलिं यदि धाथें थथे जुयाच्वंगु खःसा फाेनिजं थुकिया सशक्त प्रतिकार याइ धयादिल ।
फाेनिज नायः राइया सभापतित्वय् जूगु ज्याझ्वलय् मन्त्री माेदी लिसें थीथी व्यक्तित्वपिसं फाेनिजया २४ क्वःगु स्थापना दिवसया भिंतुना बियादीगु खः ।
